2016-جی ایلده بؤیوک پولیتولوق حئیدر جامالی ایتیردیک، 2018-ده ایسه آدلیم ژورنالیست اورخان جامالی. طبیعت بایرامی کیمی جفنگییاتلا مشغول اولان گونئی آذربایجان مئدیاسی نه حئیدرین اؤلومونو اؤنمسهدی، نه ده اونون اوغلو اورخانین قتلینی. حئیدر جامال اؤز اجلی ایله فانی دونیایا گؤز یومدوسا اورخان جامالین اؤلومو فاجیعهوی ایدی. 31 اییول 2018-جی ایلده مرکزی آفریکا رئسپوبلیکاسیندا غئیرفورمال سیلاحلی قروپ اولان “واقنئر” بارهده فیلم چکرکن اؤلدورولدو.
حئیدر جامال بارهده واختیله قیسا بیر ماتئریال یازمیشام. آمما اورخان جامال بارهده اونون أن یاخین دوستو حمید هئریسچینین یازدیغی شعر تام آنلامیندا بیر مرثییهدیر. بو شعر سئزایی کاراکوچون سئوگی فاجعهسینی آنلادان ”موناروزا“ أثرینی آرخادا قویاراق مؤولانانین شمس فراقیندا قوشدوغو یانیقلی غزللری جانلاندیریر گؤزلریمین اؤنونده.
ژاک رانسیئر “أدبییات سییاستی”ندن سؤز آچیر. بوندان مقصد سییاست قوللوغوندا دایانان أدبیات دئییل، اؤزلویونده سییاسی آکسیا رولونو اوینایان یارادیجیلیقدیر. حمیدین شعری أدبییات سییاستیدیر:
سون بالئت (اورخان جامالا) | حمید هئریسچی
نئیلون پاکئت، قالخیب
قوشلاردان دا
یوکسهیه اوچدو.
ایندی اودو…
اودو، سمالاریمیزین دلی قارانقوشو.
ایچینه اؤزومو قویوب
بوکدوم گؤیلرین اووجونو.
هه، بودو… بودو
قیسمتیمدهکی
قو قوشلارینین سون بالئتی،
سون اویونو.
بو قدهرمی جیلیزلاشیب
زمانهمیزین سیمورغ قوشو؟
تاماشانین قورولوشچو رئژیسسورونو
اینان، باغریما باساردیم،
گؤز آچینجا، گؤرردیم قارشیمدادی
آخیللئسین [آشیلین] قانلی توپوغو.
بلکه دیریلیب اوستومه گلیر
اوشاقکن قوووب چرلتدیییم سرچهنین
قارا تابوتو؟
اورخان جامالین آفریکادان گلن
ناراحات روحو؟
اؤزوم دویدوم،
سویوموردو، دمیر تابوتونداکی آفریکانین
هم جهننم، هم پرومئتئی آلووو.
منله، چرپلنگ [بادبادک] اوچوردان
یئگانه اینسان سندین،
نوولدو بیردن سندهلندین؟
چرپلنگیمیزین ایپینی آفریکانین
أن قورو آغاجینا دوگونلهییب
یئره سریلدین…
کرئملین آشبازینا،
أجلافلارین کئچل باشینا
دونیانین أن چوپور داشینا
چیرپیلدین بیردن بیره…
بیله-بیله، گوله-گوله
گئتدین دونیا هاننیبالزمینین
دوز گؤبهیینه.
دئدین، اولدوزلار پارلاقدی اوردا…
جسدینی چاققاللارلا قاتیللر بیرگه داغیتدی
سون کادردا.
azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab pes_Arab prs_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab